Diari Oficial de la Generalitat Valenciana


Sumari del DOGV 426, del 10-09-1986 (1986/807157)

ORDRE de 12 d'agost de 1986, de la Conselleria de Treball i Seguretat Social, per la qual es creen les Comissions Províncials d'Eleccions Sindicals.
----------------------------------------------------------------------------------------------------------------------------------------------------

### Dades del document

Número de DOGV
:   426

Data del DOGV
:   10-09-1986

Secció del DOGV
:   ALTRES DISPOSICIONS

Número del document
:   1986/807157


Data del document
:   12-08-1986

Organisme emissor
:   Conselleria de Treball i Seguretat Social

Tipus de document
:   Ordre

Anàlisi jurídica

La Sentència núm. 7/1990 del Tribunal Constitucional (BOE núm. 40 de 15.02.1990), declara la nul·litat de l'art. 2, c) de l'Orde, en tant que es reserva la participació en les Comissions Provincials d'Eleccions Sindicals creades en l'àmbit de la Comunitat Autònoma Valenciana als sindicats més representatius d'àmbit estatal i de Comunitat Autònoma en proporció a la seua representativitat.

Ordre de 12 d'agost de 1986, de la Conselleria de Treball i Seguretat Social, per la qual es creen les Comissions Provincials d'Eleccions Sindicals.  
El Reial Decret 1256/1986, de 13 de juny (BOE de 27-6-86) crea la Comissió Nacional d'Eleccions Sindicals, com a Organ Col·legiat de participació institucional que substitueix el desaparegut Consell Superior de l'Institut de Mediació, Arbitratge i Conciliació, en la realització d'aquesta funció participativa tan important relacionada amb els procediments d'elecció dels Organs Legals de representació dels treballadors, processos electorals aquestos que en la pràctica han estat identificats amb el concepte d'Eleccions Sindicals.   
L'Art. 15, paràgraf tercer, de l'esmentat Reial Decret estableix que a les Comunitats Autònomes amb competències en matèria d'execució de la legislació laboral, aquesta participació institucional es portarà a terme, pel que fa a l'estructura i organització, en la forma que preveuen els reglaments interns d'organització dels serveis corresponents que adapten les susdites Comunitats Autònomes.   
Pel que fa a la Comunitat Valenciana, la regulació d'aquesta matèria mitjançant Ordre de la Conselleria de Sanitat, Treball i Seguretat Social, de 5 de setembre de 1983 (DOGV 29-9-83), que conté el Reglament d'Estructura Orgànica i Funcional de les Delegacions Territorials de Treball, necessita de l'adaptació convenient al Reial Decret 1256/1986, de 13 de juny, i particularment si hom té en compte que és determinada per al millor acompliment de la Llei Orgànica 11/1985, de 2 d'agost (BOE 8-8-85), de Llibertat Sindical, els articles sisé i seté de la qual estableixen i regulen la representativitat sindical.   
El Decret 114/85, de 25 de juliol, del Consell de la Generalitat Valenciana (DOGV 25-7-85) canvià el nombre i la denominació de les Conselleries del Consell de la Generalitat Valenciana, escindí la de Sanitat, Treball i Seguretat Social en les de Sanitat i Consum, i Treball i Seguretat Social, i assignà a aquesta última les Unitats i Serveis competents en matèria de Treball, Cooperació i Ocupació i Serveis Socials. Com a conseqüència d'aquesta nova estructura s'aprova el Decret 192/85, de 9 de desembre, del Consell de la Generalitat Valenciana (DOGV de 20-1-86), que aprova el Reglament Orgànic i Funcional de la Conselleria de Treball i Seguretat Social, l'articulat del qual estableix que els Serveis Territorials s'estructuren en una Direcció per cada Província, Direccions Territorials que absorbeixen les Unitats i els Serveis dependents de les abans denominades Delegacions Territorials de Treball i Delegacions Territorials de Serveis Socials.   
D'altra banda, per necessitar les matèries de mediació, arbitratge i conciliació d'un tractament que resulte, tot el que hi siga possible, de les pràctiques i els acords que els interlocutors socials mateixos dissenyen, és escaient en la dinàmica de les relacions separar les susdites matèries de les relatives a Eleccions Sindicals i substituir, per tant, les Comissions Provincials de Mediació, Arbitratge i Conciliació, regulades per l'Ordre de 5 de setembre de 1983, de la Conselleria de Sanitat, Treball i Seguretat Social, per les Comissions Provincials d'Eleccions Sindicals que ara es creen.   
En atenció d'aquests motius, i d'acord amb el que disposen l'Art. 149.1.7 de la Constitució Espanyola, de 27 de desembre de 1978 (BOE 29-12-78),l'Art. 33 de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana (BOE 10-7-82), i l'Art. 35 de la Llei 5/1983, de 30 de desembre, de Govern Valencià (DOGV 30-12-83),   
ORDENE:   
Article 1r  
La participació institucional dels Sindicats i de les Associacions Empresarials a què es refereixen els Arts. 6 i 7.1 de la Llei Orgànica 11/1985, de 2 d'agost, de Llibertat Sindical, i la Disposició Addicional Sisena de la Llei 8/1980, de 10 de març, de l'Estatut dels Treballadors (BOE 14-3-80), serà efectuada, en l?àmbit de la Comunitat Autònoma Valenciana, per les Comissions Provincials d'Eleccions Sindicals, amb seu, respectivament, a Alacant, Castelló i València.   
Article 2n  
Les Comissions Provincials a què es refereix l'Article anterior estaran integrades pels membres següents:   
a) El Director Territorial de la Conselleria de Treball i Seguretat Social, que en serà el President.   
b) Tres Vocals representants de l'Administració Autonòmica, que seran designats pel Director General de Treball a proposta del Director Territorial. En cas d'absència o malaltia del President el substituirà un dels tres Vocals anteriors.   
c) Tres Vocals representants de les Organitzacions Sindicals més representatives, en proporció a aquesta representativitat, d'acord amb el que estableixen els Articles 6.2 i 7.1 de la Llei 11/1985, de 2 d'agost, que seran designats pels Organs competents dels Sindicats respectius.   
d) Tres Vocals representants de les Organitzacions Empresarials més representatives, en proporció a aquesta representativitat, que seran designats pels Organs competents de les Organitzacions Empresarials respectives.   
Els nomenaments dels representants de les Organitzacions Sindicals i Empresarials es comunicaran per escrit a la Comissió Provincial.   
Hi farà de Secretari, amb veu però sense vot, un Funcionari designat pel Director Territorial.   
Article 3r  
Correspon a les Comissions Provincials:   
a) Conéixer, a través de la Direcció General de Treball de la Conselleria de Treball i Seguretat Social, sobre els acords de la Comissió Nacional d'Eleccions Sindicals i del seu Comitè Permanent.   
b) Controlar i comprovar l'aplicació d'aquests acords en l'àmbit provincial.   
c) Proposar a la Direcció General de Treball de la Conselleria de Treball i Seguretat Social totes les mesures, plans i programes que calguen per tal de perfeccionar els acords en el seu àmbit territorial i controlar-ne el desplegament.   
d) Examinar i avaluar les actes i la resta de documentació electoral produïda en l'àmbit territorial i efectuar qualssevol altres funcions de control i vigilància que els encomane la Direcció General de Treball.   
e) Exercir qualssevol altres funcions que en el futur se'ls encomane.   
Article 4t. Del President.   
Correspon al President:   
a) Ostentar la representació de la Comissió.   
b) Acordar la convocatòria de les sessions ordinàries i extraordinàries i la fixació de l'ordre del dia, tenint en compte les peticions de la resta dels membres, formulades amb suficient de temps.   
c) Presidir les sessions i moderar el desplegament dels debats.   
d) Exercir el dret al vot.   
e) Visar les actes i certificacions dels acords de la Comissió.   
f) Assegurar l'acompliment de les lleis i la normalitat de les deliberacions.   
g) Totes les altres funcions pròpies de la Presidència dels Organs Col·legiats.   
Article 5é. Dels Vocals de la Comissió Provincial.   
Correspon als Vocals exercir el dret al vot, podent-hi fer constar en acta les abstencions o reserva de vot, així com els motius que ho justifiquen. Així mateix són facultats per a conéixer prèviament l'ordre de les sessions i la documentació necessària sobre les matèries que s'hi inclouen, podent-hi proposar temes per a la inclusió, formular precs i preguntes, participar en els debats, així com demanar la informació que calga per tal que complesquen les funcions assignades.   
Article 6é. Del Secretari.   
Correspon al Secretari:   
a) Efectuar les convocatòries de les reunions de la Comissió d'ordre del President, així com les citacions dels seus membres.   
b) Preparar el despatx dels assumptes que ha de conèixer la Comissió.   
c) Ser destinatari únic dels actes de comunicació dels Vocals.   
d) Assistir a les reunions amb veu però sense vot.   
e) Redactar les actes de les sessions, lliurar certificacions dels acords, propostes i informes aprovats per la Comissió.   
Article 7é. Suplències, substitucions i cessaments dels membres de la Comissió Provincial.   
1. L?Administració, els Sindicats i les Organitzacions Empresarials podran designar els suplents dels membres de la Comissió que en cada cas s'escaiga.   
La suplència haurà de justificar-se mitjançant escrit enviat a la Secretaria de la Comissió pel corresponent Organ competent.   
2. Els membres de la Comissió perdran la condició de tals per alguna de les causes següents:   
a) Per acord de l'Organ decisori corresponent de l'Entitat o Associació que representa.   
b) Per renúncia acceptada per l'Organ corresponent de l'Entitat o Associació que representa.   
c) Els representants de l'Administració, quan així ho dispose el Director General de Treball de la Conselleria de Treball i Seguretat Social.   
d) Per qualsevol altra causa semblant que impedesca l'exercici del càrrec   
3. La pèrdua de la condició de membre de la Comissió, quan s'escaiga, serà comunicada per escrit per l'Organ competent a la Secretaria de la Comissió.   
Article 8é. De les sessions de les Comissions Provincials.   
1. Les Comissions Provincials es reuniran mensualment en sessió ordinària i amb caràcter extraordinari, quan calga a juí del President o a petició de qualsevol dels Sindicats o Organitzacions Empresarials més representatives, formulada a través de la seua representació en la Comissió Provincial.   
2. S'entendran vàlidament constituïdes quan concorreguen set membres, en primera convocatòria, o sis, en segona, amb el requeriment, en tots els casos, de l'assistència del President i del Secretari o d'aquells que els substituesquen.   
3. Les convocatòries s'efectuaran sempre per escrit i pels mitjans més idonis per tal de garantir la recepció amb la deguda antelació, que serà de vuit dies hàbils com a mínim. En la convocatòria s'haurà de fer constar el dia, hora i lloc de la reunió, així com l'ordre del dia.   
En el cas de reunions extraordinàries, l'ordre del dia serà tancat i el termini d'antelació per a la recepció de la convocatòria serà si més no de cinc dies hàbils.   
4. En casos d'especial urgència i necessitat inajornable el President podrà autoritzar la reducció dels terminis assenyalats en els nombres anteriors, sempre que es garantesca als Vocals el coneixement previ i suficient de les convocatòries i dels assumptes a tractar.   
Article 9é. Dels acords de les Comissions Provincials.   
Els acords s'adoptaran per majoria absoluta dels assistents i dirimarà els empats el vot del President.   
El vot serà secret tret que hi haja unanimitat manifesta entre els membres de la Comissió sobre el tema proposat.   
Article 10. De les Actes de les Comissions Provincials.   
1. De cada sessió que celebre la Comissió levantarà acta el Secretari, que inclourà necessàriament l?especificació de l'ordre del dia, la indicació dels assistents, l'ordre de les intervencions en cada punt i el contingut, els punts principals de les deliberacions, així com la data i el contingut dels acords.   
2. Els membres de la Comissió podran sol·licitar que figura en acta el vot contrari de l'acord adoptat, o l'abstenció i els motius que els justifiquen. Així mateix, qualsevol membre té el dret de sol·licitar la transcripció íntegra de la intervenció o proposta, sempre que hi aporta en el moment el text escrit que corresponga fidelment a la seua intervenció, fent-se constar així en l'acta i adjuntant-ne còpia verificada.   
3. Les actes s'aprovaran en la mateixa sessió o en la següent, i seran enviades a la Direcció General de Treball per a la tramitació corresponent.   
DISPOSICIONS FINALS  
Primera  
En allò que preveu aquesta norma serà d'aplicació el que estableix el Títol I, Capítol II, de la Llei de Procediment Administratiu de 17 de juliol de 1958.   
Segona  
Si és necessari seran dictades les disposicions que calguen per a adaptar el nombre de membres de les Comissions Provincials d'Eleccions Sindicals al nombre d'Organitzacions Sindicals i Empresarials que, en cada moment, tinguen la condició de més representatives.   
Tercera  
Queden derogades totes les disposicions que s'oposen a aquesta Ordre i expressament els articles 20 i 21 de l'Ordre de 5 de setembre de 1983 de la Conselleria de Sanitat, Treball i Seguretat Social per la qual s'aprova el Reglament d'Estructura Orgànica i Funcional de les Delegacions Territorials de Treball.   
Quarta  
Aquesta Ordre entrarà en vigor l'endemà de la publicació en el Diari Oficial de la Generalitat Valenciana.   
València, 12 d'agost de 1986.   
El Conseller de Treball i Seguretat Social,  
MIQUEL DOMENECH I PASTOR